****

**ИБРАЕВА Жанна Нуржановна,**

**"Жас Дарын-3” бастауыш мектебінің бастауыш сынып мұғалімі.**

**Шымкент қаласы**

**ҚАЗАҚ ТІЛІМ – БАЙЛЫҒЫМ**

*«Қазақ тілі — бай тіл, оралымды, ырғақты,*

*теңеу бейнелері ерте туған тіл».*

*Ғабит Мүсірепов.*

Атаның балаға қалдыратын ең асыл қазынасы, мирасы – оның тілі мен діні, салт-дәстүрі мен ұлттық құндылықтары дер едім. Ұлттың ұлт болып сақталуында, халық болып қалыптасуында тілдің алар орны ерекше. Ол ананың сүтімен бойға дариды. Сондықтан да ана тілі деп қастерлеп, құрмет тұтамыз.

Тіл ең алдымен қатынас құралы. Тілсіз қоғам, адамзат болмайды. Әр ұлттың сан ғасырлар бойы қалыптасқан өз ана тілі бар. Қазақ тілі өзін қазақпын деген әр азаматтың баға жетпес қазынасы, құнды байлығы. «Қай тілде сөйлесең, сол тілде түс көресің» демекші, ұлттың сақталуында, халықтың болашағында оның тілінің қаншалықты сақталғаны өте маңызды. Өз әдет-ғұрып, салт-дәстүр, әдебиетіміз бен мәдениетімізді, тарихымызды тіл арқылы білеміз.

«[Ана тілін ұмытқан адам өз халқының өткенінен де, болашағынан да қол үзеді», - дейді Ғабит Мүсірепов.](https://oilar.kz/quote/115) Иә, қазақ халқы сан ғасырды, сан тарихты бастан өткізді. Талай жыл бодандық құрсауында да болды. Ұлттың, тілдің басына күн туған талай заманды өткізді. Өз тәуелсіздігімізді алып, еңсемізді көтерумен бірге қазақ тілінің жұлдызы қайта жанды. Еш жерде қысылмай, қымтырылмай өз тілімізде емін-еркін сөйлейтін күнге де жеттік. Тіліміздің қаншалықты бай, көркем екенін әлемге көрсететін күн туды.

Біздің тіліміз Абай мен Ыбырай, Ахмет пен Міржақып сынды ұлы тұлғалар сөйлеген тіл. Сөйлеп қана қоймай, тілдің жойылып кетпей болашаққа бүтін жетуіне жанталасып, жан беріп күрескен тіл. Ендеше тіліміз туралы олардан артық, олардан кең кім айта алар?!

Қазақтың маңдайына біткен батыры, намысты ұлы Бауыржан Момышұлы атамыз да қазақ тілінің болашағына алаңдап, қазақтардың орысша сөйлеп, қазақ тілін екінші орынға шығарып тастағанын көріп, қолына қалам алып майданға шықты. Қазақстан Компартиясы Орталық Комитетінің хатшысы Әбдіхалықовқа жазған хатында «...Тілсізді - айуан дейді. Тілі кедей елді - мәдениетсіз, анайы, надан халық деп санайды. ...Тіл адам баласының негізгі қасиеті болғандықтан - тіл байлығы елдің елдігін, жұртшылығын, ғылыми-әдебиетін, өнеркәсібін, мәдениетін, қоғам-құрылыстары мен салт-санасының, жауынгерлік дәстүрінің - мұрасының қай дәрежеде екенін көрсететін сөзсіз дәлелді мөлшері. Қазақ тілі еш уақытта, өзімен көршілес халықтың тілдерінен сорлы болып, қатардан қалып өмір сүрмегендігі, өз сыбағасын ешкімге жегізбегендігі мыңдаған жыл тарихында айқындалған емес пе еді.

Барлық өткен заманның, халық тәжірибе-қасиеттерін, ғылыми-мәдениетін, өнеркәсібін бойымызға тарата сіңіріп, жағдайға толық түсіндіріп, ұғындыра, ел қатарына қосып, бізді бұл дәрежеге жеткізіп отырған алдымен тіл емес пе.

Тіл байлығы, тіл тазалығы - ұлт қасиетінің, салт-санасының негізгі өнеге, нағыз белгісі емес пе», деп тіліміздің қолданылу аясының тарылып, сөйлеуде кеткен кей кемшіліктерді тізіп жіберген болатын. Халқын, ұлтын жақсы көретін адам ғана тіліне жаны ашып, оның болашағы үшін күресері даусыз. Тәуелсіз Қазақстанның әрбір азаматы Бауыржан атамыз сияқты тіліміз үшін шырылдап, күрессек қазақ тілі әлдеқашан әлемдегі танымал тілдердің бірі болар еді.

Халқымыздың біртуар перзенті Мағжан Жұмабаев: «… Ұлттың ұлт болуы үшін бірінші шарт – тілі болуы. Ұлттың тілінің кеми бастауы ұлттың құри бастағанын көрсетеді. Ұлтқа тілінен қымбат ешнәрсе болмасқа тиіс. Бір ұлттың тілінде сол ұлттың сыры, тарихы, мінезі айнадай көрініп тұрады. Қазақтың тілінде қазақтың сары сайран даласы, біресе желсіз түндей тынық, біресе құйындай екпінді тарихы, Сар далада үдере көшкен тұрмысы, асықпайтын, саспайтын сабырлы мінезі – бәрі көрініп тұр. Қазақтың сары даласы кең, тілі бай. Осы күнгі түрік тілдерінің ішінде қазақ тілінен бай, оралымды, терең тіл жоқ», - деген болатын.

Демек, біз өз тілімізбен мақтанып, марқайып жүруіміз керек. Байлығымызды бағалап, тек өз ана тілімізде сөйлесіп, көркем сөздерімізді бүлдірмей, жаман сөздермен ластамай болашаққа жеткізу – біздің буынның міндеті.

Бүгінде қазақ деген халықты әлемге танытқан Димаш Құдайбергеннің дүниежүзіндегі жанкүйерлері қазақ тілін үйреніп, сөйлеуге тырысып жатыр. Қазақ әндерін жаттап, Димаштың не айтып жүргенін білуге талпынуда. Яғни, біз әлемді күшпен емес, біліммен, өнермен бағындырамыз.

Қазақ тілі тіл байлығы мен көркемдігі, оралымдығы жағынан алғашқы ондықтар қатарындағы тіл екенін ескерсек, біздің ең үлкен байлығымыз, ең үлкен мақтанышымыз – біздің қазақ тіліміз. Мен тіліммен мақтанамын!